als_Latn dik_Latn sag_Latn
Anderlehti barazoi 3-3 ndaj Arsenalit në Londër, pas disavantazhit 3-0
Anderlehti i Besnik Hasit ka realizuar një nga përmbysjet më të pabesueshme në Ligën e Kampionëve. Skuadra e drejtuar nga trajneri gjakovar ka arritur të bëjë një rikthim sensacional në sfidën kundër Arsenalit. Anderlehti barazoi 3:3 kundër Arsenalit, edhe pse ishte në disavantazh 3:0. Pas realizimeve të Artetës, Sançezit dhe Çamberleinit u duk se ekipi belg ishte dorëzuar dhe do t’i nënshtrohej humbjes së dytë radhazi ndaj anglezëve. Por pritshmëritë e trajnerit Venger dhe jo vetëm fillojnë të marrin një kundërpërgjigje në minutën e 61-të kur Van Boren shënoi golin e parë dhe të dytin në të 73-të.
Arsenali u shokua në minutën e 90-të, kur Mitroviç i dha barazimin ekipit që drejtohet nga trajneri Hasi. Ish-lojtari i Kombëtares sonë, pas shënimit të golit nga ana e sulmuesit serb është fokusuar nga kamerat, ku me të drejtë ka shpërthyer në festë së bashku me pjesën tjetër të stolit. Barazimi 3-3 në Londër ndaj Arsenalit ka lënë të shokuar trajnerin Venger, i cili pas përfundimit të ndeshjes nuk ka denjuar që t’i japë as dorën kolegut të tij, por është larguar menjëherë në dhomat e zhveshjes. Megjithatë, 1 pikë e marrë në 90-minutëshin e djeshëm dhe mënyra se si u arrit ajo e bën edhe një herë tjetër protagonist trajnerin Besnik Hasi, i cili pas fitimit të kampionatit belg sezonin e shkuar ka zhvilluar paraqitje pozitive edhe në “Champions League”, edhe pse Anderlehti i tij ka grumbulluar vetëm 2 pikë në 4 ndeshjet e para, në një grup aspak të lehtë.
als_Latn als_Latn als_Latn